**Vprašanja in odgovori v zvezi za razpisom JPR2-SVP-2025-26 (21. do 28. 3. 2025)**

# 21. februar 2025

## **Vprašanje**

Sem lastnik starega kozolca ki je potreben obnove. Prosim, da mi pomagate oddati dokumentacijo saj sem sam duševno bolan in nisem zmožen tega storiti.

**Predlagamo vam, da za pripravo/oddajo/podpis vloge pooblastite osebo, ki je opravilno sposobna in ji zaupate. Pogoji za kandidiranje na razpisu so navedeni na 5. strani besedila razpisa.**

»Prijavitelj, upravičenec do sredstev razpisa, je lahko le (so)lastnik, njegov pooblaščenec ali upravljavec kulturnega spomenika z ustreznim dokazilom. Pisno pooblastilo za zastopanje (samo če je prijavitelj pooblaščenec, ki zastopa lastnika pri pripravi/oddaji/podpisu vloge oziroma pri posameznih dejanjih).«

# 25. februar 2025

## Vprašanje

Za prijavo našega projekta na javni razpis JPR2-SVP-2025-26 pripravljamo vse potrebne dokumente in dokazila. Del projekta zahteva gradbeno dovoljenje, ki je trenutno v postopku pridobivanja, vendar predvidoma ne bo izdano do roka za oddajo prijave. Zanima nas, ali je mogoče na razpis prijaviti celoten projekt in manjkajoče gradbeno dovoljenje predložiti naknadno, ali pa se lahko prijavimo zgolj z delom projekta, za katerega gradbeno dovoljenje ni potrebno.

V primeru, da je gradbeno dovoljenje treba priložiti, vi pa ga ne boste, vas bomo pozvali k dopolnitvi vloge, ki je v roku 5 dni. V primeru, da gradbenega dovoljenja v dopolnitvi ne boste priložili, bo vaša vloga na razpis zavržena.

Predvidevate, da gradbeno dovoljenje v roku odprtja prijave na razpis ne bo izdano, zato vam **predlagamo, da se na razpis prijavite z delom projekta, za katerega gradbeno dovoljenje ni potrebno, ker boste le tako imeli možnosti za kandidiranje za pridobitev sredstev.**

## Vprašanje

Namreč živimo v večstanovanjski hiši, ki je pod spomeniškim varstvom. Streha ter dimniki so v zelo slabem stanju in bi jih bilo potrebno sanirati. Z ZVDKS Maribor smo že pridobili strokovno utemeljitev ter kulturno varstvene pogoje za obnovo strehe, ter njegovih delov. Cena popravila strehe po zadnjem predračunu znaša 45.000 eur. Zanima me, kolikšen delež, prispeva država?

V besedilu razpisa JPR2-SVP-2025-26 je v točki 5 jasno navedeno, kolikšen delež sofinancira Ministrstvo za kulturo:

**Višina in delež sofinanciranja
Sklop 1: ministrstvo sofinancira posamezen odobreni projekt iz sklopa 1 do 50 % celotne vrednosti upravičenih stroškov, vendar v obeh letih skupaj največ 200.000,00 EUR.**

**Sklop 2: ministrstvo sofinancira posamezen odobreni projekt iz sklopa 2 do 50 % celotne vrednosti upravičenih stroškov, vendar v obeh letih skupaj največ 40.000,00 EUR.**

# 26. februar 2025

## Vprašanje

Pristopili bi k sanaciji strehe in vlage na objektu, kar spada pod sklop 1. Priložili bi popise del, kaj več za tak poseg namreč ne potrebujemo. Ali potem kljub temu potrebujemo grafično prilogo oz. PZI ali je lahko samo opis del, ki je razviden že iz popisov del? Glede na to, da za tak poseg ne potrebujemo gradbenega dovoljenja, ker ne posegamo v spremembo konstrukcije ali karkoli spreminjamo, moramo vseeno priložiti izjavo gradbenega strokovnjaka, da le-tega ne potrebujemo?

V razpisu je jasno določeno, da mora imeti prijavitelj projekta za predlagane posege na spomeniku izdelano projektno dokumentacijo in pridobljeno gradbeno dovoljenje, če je to potrebno po GZ-1. **Če za predvidene posege gradbenega dovoljenja ni treba pridobiti, mora prijavitelj predložiti poenostavljeno projektno dokumentacijo v obliki grafičnega prikaza ali opisa predlaganih posegov (iz grafičnega prikaza ali opisa naj bo razvidno, na katerih delih objekta bodo posegi izvedeni in v kolikšnem obsegu).**

**Zato je grafični prikaz ali opis predlaganih posegov obvezno dokazilo.**

Prijavitelj mora prikazati tudi dejansko stanje spomenika s pomočjo fotografske dokumentacije, iz katere je razvidno fizično stanje varovanih elementov spomenika, ki bodo predmet sofinanciranja.

**DOKAZILO: fotografska dokumentacija.**

**Glede izjave gradbenega strokovnjaka:** v eJR aplikciji (elektronskem razpisu) morate ustrezno označiti, ali jo potrebujete ali ne in jo po potrebi dodati kot prilogo.

## Vprašanje

En spomenik - pod enako EŠD številko vključuje dve stavbi z dvema hišnima številkama, ki imata vsaka svojega lastnika. Oba lastnika bi se želela prijaviti na razpis. Kdo je potem upravičeni prijavitelj? Ali se lahko oba prijavitelja prijavita na razpis za ta spomenik, ker imata različne posege za svoji različni stavbi (vsaka stavba ima svojo hišno številko).

Število vlog, ki jih predlaga posamezen prijavitelj, ni omejeno, vendar se mora vsaka vloga (projekt) nanašati izključno na en spomenik. Prijavitelj za posamezni spomenik se lahko prijavi le za en sklop (sklop 1 ali sklop 2). Če bo prijavitelj za isti spomenik oddal več elektronskih vlog oziroma poslal več tiskanih vlog, bo obravnavana le tista vloga (oziroma njena sprememba ali dopolnitev), ki bo pravočasno oddana zadnja, preostale vloge bodo zavržene kot vloge, ki jih je vložila neupravičena oseba.

**Ker gre v konkretnem primeru za isti spomenik se lahko eden od lastnikov prijavi le na en sklop. Predlagamo vam, da se med seboj dogovorite, kdo bo prijavitelj na letošnjem razpisu, saj bo v skladu z določili razpisa obravnavana le tista vloga, ki bo pravočasno oddana zadnja, preostale vloge bodo zavržene.**

## Vprašanje

Vprašanji v zvezi z javnim razpisom za nepremično kulturno dediščino: v razpisu je določeno, da je potrebno priložiti izjavo o uskladitvi NRP, med obrazci v aplikaciji predloge nismo zasledili. Ali sami pripravimo izjavo ali bo predloga dodana v aplikacijo?; člen pogodbe predvideva vpis izvajalca del. Kaj v primeru, da v času podpisa pogodbe izvajalec del še ne bo znan oz izbran?

Predloga izjave o uskladitvi NRP je dodana v aplikaciji eJR pod zavihkom »priloge k prijavnemu obrazcu, na podpodorčju, kjer je investitor projekta občina.

8. člen pogodbe: v kolikor v času podpisa pogodbe izvajalec del še ne bo znan, Ministrstvo za kulturo s prijaviteljem, ki bo uspešen na razpisu, ne more skleniti pogodbe, saj je to bistvena sestavina pogodbe.

## Vprašanje

Občina želi obnoviti Spomenik padlim v NOB , Doprsni kip ter Mestno hišo. Vsi navedeni objekti se nahajajo na območju mestnega jedra, ki je razglašeno za spomenik lokalnega pomena. Ali Spomenik padlim v NOB ter Doprsni kip izpolnjujeta pogoj statusa spomenika? Ali Mestna hiša izpolnjuje pogoj statusa spomenika?

V skladu z določili razpisa med drugim **predmet razpisa niso naselbinski spomeniki, prav tako ne nepremičnine znotraj naselbinskih** in arheoloških **spomenikov** ter spomenikov kulturne krajine, **ki same niso razglašene za spomenik**.

Enoti dediščine Spomenik padlim v NOB Doprsni kip **ne izpolnjujeta pogoja razpisa**, saj gre za objekta kulturne dediščine, ki sama po sebi nista razglašena za kulturni spomenik.

Prav tako enota dediščine Mestno jedro **ne izpolnjuje pogoja razpisa**, saj gre za naselbinski kulturni spomenik.

## Vprašanje

Ali lahko začnemo z izvajanjem del prej, kot so znani rezultati razpisa? Gre namreč za precej nujno zadevo, v kateri so zaradi padajočih objektov s fasade in ostrešja zvonika lahko ogrožena življenja. Ali smo kot zasebna pravna oseba (Župnija) dolžni upoštevati zakon o javnem naročanju, ki zahteva izbiro med tremi predlaganimi izvajalci? Na kakšen način?

V skladu z določili razpisa **so upravičeni stroški tisti, ki so nastali v obdobju od datuma oddaje vloge na javni razpis do 14. novembra 2026**, ki je tudi rok za predložitev zadnjega zahtevka za izplačilo. **Z izvajanjem del torej lahko začnete pred objavo rezultatov razpisa.**

Župnija ni zavezanec po Zakonu o javnem naročanju. Pred podpisom **pogodbe pa boste morali ministrstvu dostaviti sklep o izboru izvajalca del, iz katerega bo razvidno, da ste izvajalca izbrali na osnovi presoje vsaj treh ponudb** (če je na relevantnem trgu zadostno število ponudnikov), upoštevajoč temeljna načela javnega naročanja in ravnanja tako, da je poraba sredstev najbolj gospodarna in učinkovita glede na namen, predmet in vrednosti projekta**. K oddaji boste povabili tri ponudnike za dela, ki so predmet vaše prijave, in izbrali najugodnejšega ter ministrstvu dostavili sklep o vašem izboru.**

# 27. februar 2025

## Vprašanje

Imamo vprašanje, kaj to pomeni pravočasno oddana zadnja vloga. Torej izmed vseh vlog za isti spomenik bo obravnavana tista, ki bo oddana najkasneje. Torej zadnji dan.

Elektronsko podpisana vloga se šteje **za pravočasno, če je izpolnjena, digitalno podpisana in oddana v spletni aplikaciji eJR do vključno 21. 3. 2025 do 23.59.**

**Natisnjena in lastnoročno podpisana** (in žigosana, če prijavitelj pri poslovanju uporablja žig) **prijava mora biti najkasneje 21. marca 2025 v poslovnem času ministrstva oddana v glavni pisarni na naslovu: Ministrstvo za kulturo RS, Maistrova 10, 1000 Ljubljana ali v roku poslana po pošti s priporočeno poštno pošiljko, ki bo označena s poštnim žigom**, ali poslana po pošti z navadno poštno pošiljko, ki bo v vložišče ministrstva prispela do roka.

Izmed vseh vlog za isti spomenik bo obravnavana tista, ki bo oddana najkasneje. Torej zadnja vloga za isti spomenik, ki bo oddana najkasneje v razpisnem roku med 21.2.2025 in 21.3.2025 do 23.59.

## Vprašanje

Imam vprašanje vezano na JR za izbor kulturnih projektov na področju nepremične kulturne dediščine. V občini imamo namen urediti domačijo, ki je spomenik lokalnega pomena. Glede na razpisane pogoje spadamo verjetno v sklop 1, saj bi uredili dotrajano slamnato streho, dimnik, osvežili/prebelili apneno fasado (brez dodatnega posega v zidove)? Imamo pa idejo, da bi na brežini v neposredni bližini cerkve (prav tako spomenik lokalnega pomena), »obnovili« stopnice, ki so nekoč tam bile v uporabi, vendar je skozi leta brežino prerasla trava, grmičevje in drugo rastlinje, kar pomeni, da je od njih zelo malo ostalo. Ali omenjena dela po Katalogu specializiranih del ohranjanja kulturne dediščine spada v sklop 2 javnega razpisa? Predvidevam, da glede na to, da gre za dva ločena spomenika lokalnega pomena ter za dva različna sklopa, kamor bi lahko zadeve prijavili. Morata biti pripravljena tudi dva ločena projekta?

**Glede obnove domačije** se lahko v skladu z razpisom prijavite na Sklop 1, kjer je določeno, da med upravičene stroške sodijo med drugim tudi naslednja dela:

Dela na ovoju objekta in zasteklitve: prenova fasade, zunanjega stavbnega pohištva, strešne kritine na način, da se s posegi bistveno ne odstopa od originalne zasnove objekta.

Manjša dela na konstrukcijskih elementih objekta: vzdrževanje nosilnih konstrukcijskih elementov, zamenjava dotrajanih posameznih konstrukcijskih elementov, ki se nadomestijo z enakimi konstrukcijskimi elementi, in manjši inštalacijski preboji konstrukcijskih elementov, ki občutno ne zmanjšujejo njihove nosilnosti.

Druga vzdrževalna dela na gradbeno-inženirskih objektih in drugih gradbenih posegih: vzdrževanje in popravilo konstrukcijskih elementov, zamenjava posameznih konstrukcijskih elementov, ki se nadomestijo z enakimi konstrukcijskimi elementi, vzdrževanje drugih delov objekta in njegove izboljšave.

Tu bi lahko uveljavljali stroške za dimnik, osvežitev apnene fasade.

**Glede prenove slamnate strehe** pa bi se morali prijaviti na Sklop 2, kjer so upravičeni stroški sklopa za izvedbo vseh konservatorsko-restavratorskih posegov navedeni v skladu s Katalogom specializiranih del ohranjanja kulturne dediščine (Sklop 1: Konservatorsko-restavratorska dela in Sklop 2: Specialna rokodelska dela) (ZVKDS Restavratorski center, september 2003, dopolnitev junij 2007, julij 2010, januar 2017, oktober 2022, december 2022) na spomenikih ali njihovih delih. Katalog je priložen razpisni dokumentaciji.

Natančneje je v Katalogu zapisano:

**Katalog specializiranih del ohranjanja kulturne dediščine, Sklop 2: Specialna rokodelska dela:**

**Izvedba / obnova tradicionalnih kritin: kritje s skodlami, skrli, deskami, skriljem, slamo**

Krovska dela, izvajana po natančno definiranih kulturno varstvenih pogojih ali konservatorskem načrtu. Izvedbe tradicionalnih kritin in posegi, ki ohranjajo, obnavljajo ali odpravljajo poškodbe in ščitijo pred nadaljnjim propadanjem kritin stavb.

Vrste del: izvedba oz. obnovo (popravilo) tradicionalnih strešnih kritin: slama, skrle, skril, lesene deske, skodle.

**Glede obnove stopnic v neposredni bližini cerkve** pa so tovrstni posegi opisani v Sklopu 1 in sicer razpis določa, da to **NISO upravičeni stroški**:

Dela v zvezi z zunanjo ureditvijo ob objektu: izvedba gradbenih in drugih del za izvedbo novih parkirišč, novimi dovozi oziroma dostopi in drugo opremo, npr. zapornice, terase na zemljišču, ter izvedba nakladalnih ramp, klančin, dostopov in drugih zunanjih ureditev za dostop, razen tistih, ki so namenjeni neovirani rabi objekta, in razen tistih del, ki so namenjena zaščiti pred hidrološkimi vplivi (npr. drenaža, odvodnjavanje ...).

Torej se za obnovo stopnic ob cerkvi **ne morete prijaviti na razpis**, razen če gre za drenažo in odvodnjavanje.

## Vprašanje

Ali se lahko sklop 3: Visoko specializirana gradbeno - obrtniška dela iz Kataloga specializiranih del ohranjanja kulturne dediščine prijavi na sklop 2 iz razpisa, ali sklop 3 iz kataloga spada pod sklop 1 iz razpisa?

Predmet razpisa sta Sklop 1: sofinanciranje obnovitvenih del za ohranjanje varovanih sestavin nepremičnih spomenikov in njihovih delov ter Sklop 2: sofinanciranje izvedbe konservatorsko-restavratorskih posegov na delih nepremičnih spomenikov po Katalogu specializiranih del ohranjanja kulturne dediščine (**Sklop 1: Konservatorsko-restavratorska dela in Sklop 2: Specialna rokodelska dela**) (ZVKDS Restavratorski center, september 2003, dopolnitev junij 2007, julij 2010, januar 2017, oktober 2022, december 2022). Upravičeni stroški sklopa 1 po razpisu so stroški obnovitvenih del za ohranjanje varovanih sestavin nepremičnih spomenikov in njihovih delov, skladno z Uredbo o razvrščanju objektov (Uradni list RS, št. 96/22), ki se razvrščajo med vzdrževalna dela in manjše rekonstrukcije.

**Ne, dela, ki sodijo v sklop 3 po Katalogu, ne morete prijaviti na sklop 1 (obnovitvena dela) ali na sklop 2 (konservatorsko restavratorski posegi) po razpisu, saj niso predmet razpisa.**

## Vprašanje

In sicer, ali prav razumemo, da se lahko prijavimo s projektom, ki ga bomo fizično izvajali in zaključili samo v letu 2026? V letu 2025 bi pridobili samo investicijsko in projektno dokumentacijo, ki sta neupravičen strošek (lastni vir) in konec leta izvedli postopke JN.

**Da. Prijava projekta, ki bo izveden v letu 2026 je mogoča.** Ob prijavi na razpis morate ustrezno določiti obdobje projekta in priložiti zahtevane priloge.

## Vprašanje

Ali bi lahko prijavili projekt »Postavitev ograje na stopnicah, ki vodijo na grad«?

Glede postavitve ograje na stopnicah, ki vodijo na grad: to so posegi, opisani v Sklopu 1 razpisa JPR2-SVP-2025-26, ki določa, da to NISO upravičeni stroški:

**Dela v zvezi z zunanjo ureditvijo ob objektu**: izvedba gradbenih in drugih del za izvedbo novih parkirišč, novimi dovozi oziroma dostopi in drugo opremo, npr. zapornice, terase na zemljišču, ter izvedba nakladalnih ramp, klančin**, dostopov in drugih zunanjih ureditev za dostop**, razen tistih, ki so namenjeni neovirani rabi objekta, in razen tistih del, ki so namenjena zaščiti pred hidrološkimi vplivi (npr. drenaža, odvodnjavanje ...).

Torej se ne morete prijaviti na razpis.

## Vprašanje

Zanima me, ali je upravičen strošek JR za izbor kulturnih projektov na področju nepremične kulturne dediščine, ki jih bo v letih 2025-2026 sofinancirala RS obnova orgel v cerkvi.

**Da. Projekt obnove orgel sodi pod sklop 2 razpisa,** natančneje med konservatorsko restavratorska dela (sklop 1) po Katalogu (konserviranje in restavriranje kiparskih umetniških del ali muzejskih predmetov na vseh nosilcih/materialih: les, kamen, kovina, glina, štukature in drugi nosilci

## Vprašanje

Ne razumemo razloga oz. smiselnost določbe 8. člena pogodbe. Po našem razumevanju bi to pomenilo, da moramo že pred potrditvijo izbire projekta objaviti javni razpis za dela, kar se zdi nelogično, zlasti za projekte, ki se bodo izvajali šele leta 2026. Kako bi naj občine načrtovale časovnico, da bodo uspele izpolniti tako kratke roke, ne da bi pri tem tvegale težave ob dejanskem začetku izvedbe? Prav tako nas zanima, kako ravnati v primeru, če izbrani izvajalec, ki je naveden v pogodbi z ministrstvom, ob začetku del leta 2026 ne bo več posloval. Kdaj se predvideva podpis pogodb za izbrane projekte?

**Določila 8. člena pogodbe so po naših izkušnjah s skrbništvom pogodb iz preteklih let smiselna. Od potrditve projekta na razpisu do podpisa pogodbe je dovolj časa, da prijavitelji na trgu izberejo pooblaščenega izvajalce del oziroma izvedejo postopek po ZJN.** Pri prijavi priložite ponudbo izvajalca, postopek izbora izvajalca del pa izvedete pred sklenitvijo pogodbe, ki je v primeru odobritve projekta, predvidena v poletnih mesecih.

## Vprašanje

Prosim za pojasnilo v zvezi z Javnim razpisom za izbor kulturnih projektov na področju nepremične kulturne dediščine, ki jih bo v letih 2025–2026 sofinancirala Republika Slovenija (JPR2-SVP-2025-26), in za usmeritev, na kateri sklop razpisa JPR2-SVP-2025-26 naj prijavim obnovo krušne peči v kmečki hiši. Po Katalogu specializiranih del ohranjanja kulturne dediščine sodi obnova krušne peči pod Visoko specializirana  gradbeno - obrtniška dela, po informacijah ZVKDS pa sodi v sklop 1 pod a) vzdrževalna dela. Ministrstvo za kulturo je v preteklosti na podlagi razpisov za izbor kulturnih projektov na področju nepremične kulturne dediščine, ki jih sofinancirala Republika Slovenija, že nekajkrat sofinanciralo obnovo krušnih peči, nazadnje na podlagi razpisa za leti 2023 – 2024 (Sklop 1: Kavčnikova domačija – obnova peči, leto 2023). **Če menite, da tovrstna dela niso zajeta v razpisu za leti 2025–2026, vas vljudno prosim za pojasnilo, za kakšno spremembo gre. Ob primerjavi pravnih podlag in navedbi upravičenih stroškov sklopa 1 vzdrževalna dela namreč pri razpisih za leti 2023–2024 in za leti 2025–2026 ne najdem razlik (razen pri arheoloških spomenikih in pri gradbenem nadzoru, kar ni del obnove krušne peči).** Ker običajno ista pravna podlaga in enaka določba v razpisu omogoča enako obravnavo prijaviteljev, vas vljudno prosim za pojasnilo in odgovor.

Ministrstvo za kulturo si pridružuje pravico, da pri vsakem razpisu določi predmet razpisa, upoštevajoč proračunska sredstva, ki so na razpolago ter hkrati potrebe na terenu po zaščiti najbolj ogroženih kulturnih spomenikov. Sprememb glede predmeta razpisa v zadnjih letih ni bilo, tudi aktualni razpis je tovrsten.

Keramičarska in pečarska dela, ki ohranjajo avtentične materiale in stavbne elemente, odpravljajo poškodbe na njih in jih ščitijo pred nadaljnjim propadanjem (Visoko specializirana gradbeno - obrtniška dela), ki sodijo v sklop 3 po Katalogu, **ne morete prijaviti na sklop 1 (obnovitvena dela) ali na sklop 2 (konservatorsko restavratorski posegi) po razpisu, saj niso predmet razpisa.**

Projekt, ki ga navajate kot primer, je na preteklem razpisu upravičeno kandidiral na sklopu 1 (obnovitvena dela), saj je obsegal upravičene stroške sklopa 1.

Stroški, ki jim načrtujete pri »obnovi krušne peči«, nam niso znani, zato vam ne moremo zagotoviti, da je usmeritev na prijavo na sklop 1 v vašem konkretnem primeru pravilna. Vsi upravičeni stroški sklopa 1 so eksplicitno navedeni v besedilu razpisa.

## Vprašanje

Občina v načrtu razvojnih programih ima že uvrščen NRP, ki se nanaša na obnovo objekta, ki bo predmet prijave na razpis (ker se dela izvajajo v letu 2025 in se bodo letos tudi zaključila), vendar pa ta NRP ne vključuje investicije, ki bi bila prijavljena na razpis (za izvedbo v letu 2026). Vezano na to, nas zanima ali lahko občina v prijavo priloži omenjen NRP z izjavo o uskladitvi, ali pa mora odpreti v svojem NRP-ju nov šifro z novo investicijo. Do morebitne izvedbe projekta, bo občina dopolnila svoj NRP z novim projektom, ki bo pridobil tudi svojo samostojno šifro (šifra ne bo več enaka, kot je za projekt, ki ga ima uvrščenega v letošnji proračun).

V 8. točki besedila razpisa, kjer so navedeni pogoji za kandidiranje na javnem razpisu, je naveden dodaten pogoj za kandidiranje na razpisu v primeru, da je prijavitelj občina, ki določa, da če naziv projekta in/ali viri niso identični, mora prijavitelj priložiti izjavo o uskladitvi, da bo do prvega zahtevka za izplačilo uskladil NRP.

Pri prijavi torej morate priložiti že obstoječi NRP (za iztekajoči se projekt) z izjavo o uskladitvi. Predloga izjave o uskladitvi NRP je priložena v aplikaciji eJR pod zavihkom »Priloge k prijavnemu obrazcu«, kjer je razdelek za primer, kjer je prijavitelj občina.

# 28. februar 2025

## Vprašanje

Prosimo vas za informacijo ali je potrebno pri prijavi projekta; prijavitelj je upravljalec spomenika, priložiti IP dokumentacijo ali zadostuje zgolj poenostavljena projektna dokumentacija.

Če je upravljavec javni zavod, ob prijavi ni potrebno prilagati investicijske dokumentacije, zadostuje zgolj poenostavljena projektna dokumentacija.

V primeru, da je prijavitelj občina pa mora imeti izdelano investicijsko dokumentacijo skladno z določili Uredbe o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16). Investicijsko dokumentacijo mora s pisnim sklepom potrditi pristojni organ prijavitelja.

**3. 3. 2025**

## Vprašanje

*Občina je ob koncu leta 2024 in na začetku leta 2025 izvedla obnovitvena dela na objektu. Investicija je v zaključni fazi.*

*Ali lahko občina tak projekt prijavi na razpis pod SKLOP1 ? Se dela, ki so bila že izvedena in plačana, lahko štejejo kot upravičen strošek?*

*Obdobje upravičenosti stroškov:*

***Upravičeni stroški so tisti, ki so nastali v obdobju od datuma oddaje vloge na javni razpis do 14. 11. 2026****, ki je tudi rok za predložitev zadnjega zahtevka za izplačilo. Na osnovi objektivnih razlogov se rok za dostavo dokumentacije lahko podaljša največ do konca novembra.*

*Stroškov, ki so nastali pred oddajo vloge, ne moremo upoštevati kot upravičene stroške.*

## Vprašanje

*V Trenti bi radi prekrili cerkev, ki je pokrita z deskami (po trentarsko) in je že v slabem stanju, torej pokrili bi jo na enak način, hkrati bi radi popravili tudi Kraljevo poslikavo v notranjosti.*

*Če prav razumem gre lesena streha pod sklop 2., torej pod konservatorsko - restavratorska dela, prav tako tudi popravilo Kraljeva poslikava, tudi dekorativni elementi.*

*Vprašujem ali lahko obe deli združim pod en projekt, dela na cerkvi xxxxx v Trenti.*

**Prav razumete.** Glede na vaše navedbe o načrtovanih posegih predvidevamo, da gre za obnovo kritine, ki sodi pod Sklop 2 Kataloga (Specialna rokodelska dela; obnova tradicionalnih kritin: kritje s skodlami, skrli, deskami, skriljem, slamo) in za obnovo poslikave, ki sodi pod sklop 1 Kataloga (Konservatorsko - restavratorska dela). **Oba predmeta del lahko združite pod en projekt (za en spomenik) in se prijavite na sklop 2 po razpisu.** Upravičeni stroški sklopa 2 so stroški za izvedbo vseh konservatorsko-restavratorskih posegov po Katalogu specializiranih del ohranjanja kulturne dediščine (Sklop 1: Konservatorsko-restavratorska dela in Sklop 2: Specialna rokodelska dela) na spomenikih ali njihovih delih.

## Vprašanje

*Pred kratkim sem podedoval hišo v Vipavskem Križu (spomenik lokalnega pomena), občina Ajdovščina. Hiša je potrebna celovite obnove, še posebej streha, ki je v zelo slabem stanju. Hiša se nahaja na osrednjem trgu v Vipavskem Križu.*

*Zanima me, ali se lahko prijavim na razpis (JPR2-SVP-2025-26) za sofinanciranje obnove.*

**Če hiša, ki jo omenjate, sama po sebi ni razglašena za kulturni spomenik, potem NE izpolnjujete razpisnega pogoja.** Vipavski Križ – Mesto (EID: 1-00819) je naselbinski kulturni spomenik. V skladu z določili razpisa med drugim **predmet razpisa niso naselbinski spomeniki, prav tako ne nepremičnine znotraj naselbinskih in arheoloških spomenikov ter spomenikov kulturne krajine, ki same niso razglašene za spomenik.**

## Vprašanje

*Pri pripravi projekta za sanacijo zvonika cerkve bi vas prosili za pomoč pri definiranju upravičenih stroškov. V priponki pošiljam predračun treh izvajalcev del (posamezni predračuni in zbirnik vseh treh) za: celovito obnovo zvonika, nove stopnice v zvonik in uglaševanje zvonovza nove kemblje, kladiva za bitje, vrtenje kazalcev ter novo avtomatiko za zvonjenje in za montažo nove avtomatike Prosimo za odgovor, kaj so in kaj niso upravičeni stroški glede na razpisne pogoje JPR2-SVP-2025-26.*

**Za usmeritve glede prijave projekta in upravičenost stroškov se obrnite na pristojno območno enoto Zavoda za varstvo kulturne dediščine oz. na Restavratorski center ZVKDS (sklop 2).**

Prijavitelj mora priložiti PODROBEN POPIS DEL S KOLIČINAMI IN PREDRAČUNOM, datiran v letu 2025, ki ga pripravi projektant ali izvajalec. Predračun ne sme izdelati ZVKDS. Iz popisa del morajo biti jasno razvidni podatki o vrsti del, količinah na podlagi predizmer, vrednosti del na enoto in rekapitulacija stroškov. **Popis del naj vsebuje samo tista dela, ki so predmet prijavljenega projekta in torej sodijo med upravičene stroške. Vsebina popisa mora biti skladna s kulturnovarstvenimi pogoji in soglasjem ZVKDS. Dokument mora biti potrjen s podpisom in žigom pripravljavca ter odgovornega konservatorja (ali vodje območne enote) ZVKDS oziroma s podpisom in žigom pripravljavca ter vodje Restavratorskega centra ZVKDS (velja za prijavo na sklop 2).**

Število vlog, ki jih predlaga posamezen prijavitelj, ni omejeno, vendar se mora vsaka vloga (projekt) nanašati izključno na en spomenik. **Prijavitelj za posamezni spomenik se lahko prijavi le za en sklop (sklop 1 ali sklop 2).**

## Vprašanje

*XXXX. ima v upravljanju stavbo na naslovu xxx, ki je na seznamu stavbne dediščine. Zanima nas ali se lahko prijavimo na omenjen razpis za obnovo tega mlina ?*

*Torej ali izpolnjujemo pogoj iz 8. Točke razpisa – pogoji za sklop 1 – enota kulturne dediščine mora biti razglašena kot SPOMENIK ?*

**Če hiša oziroma stavba, ki jo omenjate, sama po sebi ni razglašena za kulturni spomenik, potem NE izpolnjujete razpisnega pogoja in se ne morete prijaviti na razpis.**

## Vprašanje

*Prosim za pojasnilo v zvezi z Javnim razpisom za izbor kulturnih projektov na področju nepremične kulturne dediščine, ki jih bo v letih 2025–2026 sofinancirala Republika Slovenija (JPR2-SVP-2025-26), in za usmeritev, na kateri sklop razpisa JPR2-SVP-2025-26 naj prijavim obnovo krušne peči v kmečki hiši. Po Katalogu specializiranih del ohranjanja kulturne dediščine sodi obnova krušne peči pod Visoko specializirana gradbeno - obrtniška dela, po informacijah ZVKDS pa sodi v sklop 1 pod a) vzdrževalna dela. Ministrstvo za kulturo je v preteklosti na podlagi razpisov za izbor kulturnih projektov na področju nepremične kulturne dediščine, ki jih sofinancirala Republika Slovenija, že nekajkrat sofinanciralo obnovo krušnih peči, nazadnje na podlagi razpisa za leti 2023 – 2024 (Sklop 1: Kavčnikova domačija – obnova peči, leto 2023). Če menite, da tovrstna dela niso zajeta v razpisu za leti 2025–2026, vas vljudno prosim za pojasnilo, za kakšno spremembo gre. Ob primerjavi pravnih podlag in navedbi upravičenih stroškov sklopa 1 vzdrževalna dela namreč pri razpisih za leti 2023–2024 in za leti 2025–2026 ne najdem razlik (razen pri arheoloških spomenikih in pri gradbenem nadzoru, kar ni del obnove krušne peči). Ker običajno ista pravna podlaga in enaka določba v razpisu omogoča enako obravnavo prijaviteljev, vas vljudno prosim za pojasnilo in odgovor.*

Ministrstvo za kulturo si pridružuje pravico, da pri vsakem razpisu določi predmet razpisa, upoštevajoč proračunska sredstva, ki so na razpolago ter hkrati potrebe na terenu po zaščiti najbolj ogroženih kulturnih spomenikov. Sprememb glede predmeta razpisa v zadnjih letih ni bilo, tudi aktualni razpis je tovrsten.

Keramičarska in pečarska dela, ki ohranjajo avtentične materiale in stavbne elemente, odpravljajo poškodbe na njih in jih ščitijo pred nadaljnjim propadanjem (Visoko specializirana gradbeno - obrtniška dela), ki sodijo v sklop 3 po Katalogu, ne morete prijaviti na sklop 1 (obnovitvena dela) ali na sklop 2 (konservatorsko restavratorski posegi) po razpisu, saj niso predmet razpisa.

Projekt, ki ga navajate kot primer, je na preteklem razpisu upravičeno kandidiral na sklopu 1 (obnovitvena dela), saj je obsegal upravičene stroške sklopa 1.

Stroški, ki jim načrtujete pri »obnovi krušne peči«, nam niso znani, zato vam ne moremo zagotoviti, da je usmeritev na prijavo na sklop 1 v vašem konkretnem primeru pravilna. Vsi upravičeni stroški sklopa 1 so eksplicitno navedeni v besedilu razpisa.

Vprašanje **– dopolnitev odgovora**

*V odgovoru pojasnjujete, da je projekt, ki ga navajam kot primer, na preteklem razpisu upravičeno kandidiral na sklopu 1 (obnovitvena dela), saj je obsegal upravičene stroške sklopa 1.*

*V primeru OBNOVE PEČI na Kavčnikovi domačiji v letu 2023 po KVS EG-1622/1997-38-BH z dne 7. 3. 2023, ki so bila pripravljena na podlagi predračuna št. SI-0302P-2022, ki ga je pripravil PEČARSTVO Avbelj, zanj Rok Avbelj s.p., Spodnje Praproče 24, 1225 Lukovica dne 28. 2. 2023 je šlo za obnovo peči, ker je bilo v vlogi razvidno, da namerava investitor obnoviti notranjost krušne peči, ki je trenutno poškodovana do te mere, da kurjenje v njej ni varno. Iz predračuna PEČARSTVA Avbelj je razvidno, da je za obnovo notranjosti peči 120 x 120, za menjavo ročne opeke NF za tla v peči in menjavo opečnatih plošč. V predračun so vključeni materiali: pesek, apno, pečarska opeka, šamotna malta, žica za vezenje pečnic ter stroški obnovitvenih del. V pogodbi št. 3340-23-718035 je opredeljena sanacija peči na Kavčnikovi domačiji, kot izhaja iz ponudbe izbranega izvajalca del. Sanacijski projekt na Kavčnikovi domačiji je tako obsegal naslednja dela: nakup gradbenega materiala za sanacijska dela in dostava, priprava delovnega prostora (čiščenje peči), popravilo notranjosti peči, polnjenje fug z manjšimi kosi ročnih opečnih tlakovcev, vezenje pečnic z bakrenimi žicami za vezenje, omet s šamotno malto, polnjenje in oblaganje opečnih tlakovcev, menjanje posameznih kosov dna, zunanji popravki na pečnicah na peči, med razpokami, zunanji popravek okrušenega opečnega dela pred vhodom v kurišče, premaz po vrhu peči s stekleno vodo za zaščito, dodatno: čiščenje zračenje zračnika v prostoru dimnice, pospravljanje in prvo kurjenje.*

*Pri OBNOVI PEČI na Kavčnikovi domačiji, je vlagatelj na preteklem razpisu kot navajate »upravičeno kandidiral na sklopu 1 (obnovitvena dela), saj je obsegal upravičene stroške sklopa 1«. Ocenjujem, da ni šlo za upravičene stroške, ki sodijo v sklop 1 b) rekonstrukcija, saj vlogi nista bili priloženeni obvezni prilogi gradbeno dovoljenje ali pisno mnenje pooblaščenega strokovnjaka s področja gradbeništva. Tako domnevam, da gre v primeru OBNOVE PEČI na Kavčnikovi domačiji v letu 2023 za obnovitvena dela sklop 1 a) vzdrževalna dela.*

*V predračunu PEČARSTVA Avbelj za peč, kjer želimo obnoviti notranjost krušne peči (ker je trenutno poškodovana do te mere, da kurjenje v njej ni varno), na podlagi katerega je izdano KVS je razvidno, da je za obnovo notranjosti krušne peči 230 x 200, za pečnice (le v primeru nadomestitve, če bo potrebno; tega stroška ne bomo uveljavljali), za menjavo ročne opeke NF za tla v peči in menjavo opečnatih plošč. V predračun so vključeni različni materiali ter stroški obnovitvenih del.*

*Ker imam po vsebini in glede na izbor obnovitvenih del izjemno podoben projekt (razen po izraziti razliki glede velikosti peči), kot je obnova peči na Kavčnikovi domačiji, imam celo istega izvajalca del (Pečarstvo Avbelj), vas v izogib zmotnemu prepričanju, da gre za pečarska dela vljudno prosim za usmeritev za katera obnovitvena dela (ki so eksplicitno navedeni v besedilu razpisa) gre oz. me zanima ali se z istovrstnimi stroški obnovitvenih del, kot so bili v primeru obnovitvenih del OBNOVE PEČI na Kavčnikovi domačiji (ki je na preteklem razpisu upravičeno kandidiral) lahko prijavim na sklop 1.*

*Razpis JPR2-SVP-2025-26, 7. UPRAVIČENI STROŠKI:*

*a) Vzdrževalna dela:*

*− Dela v objektu: pleskanje, popravilo ali zamenjava ometov in poda, popravilo ali zamenjava notranjega stavbnega pohištva, suhomontažna dela in odstranitev lahkih nenosilnih sten.*

*− Dela na ovoju objekta in zasteklitve: prenova fasade, zunanjega stavbnega pohištva, strešne kritine na način, da se s posegi bistveno ne odstopa od originalne zasnove objekta.*

*− Manjša dela na konstrukcijskih elementih objekta: vzdrževanje nosilnih konstrukcijskih elementov, zamenjava dotrajanih posameznih konstrukcijskih elementov, ki se nadomestijo z enakimi konstrukcijskimi elementi, in manjši inštalacijski preboji konstrukcijskih elementov, ki občutno ne zmanjšujejo njihove nosilnosti.*

*− Druga vzdrževalna dela na gradbeno-inženirskih objektih in drugih gradbenih posegih: vzdrževanje in popravilo konstrukcijskih elementov, zamenjava posameznih konstrukcijskih elementov, ki se nadomestijo z enakimi konstrukcijskimi elementi, vzdrževanje drugih delov objekta in njegove izboljšave.*

*− Dela v zvezi z zunanjo ureditvijo ob objektu: samo dela, ki so namenjena zaščiti pred hidrološkimi vplivi (npr. drenaža, odvodnjavanje).*

*− Dela za ohranjanje arheološkega spomenika: dela, namenjena zaščiti in prezentaciji arheološkega spomenika, kot so posegi za zaščito pred škodljivimi vplivi talne in meteorne vode, ter druga dela, namenjena ohranjanju in vzdrževanju varovanih sestavin spomenika in njegovih delov (opomba: upravičeni stroški za spomenike, ki so razglašeni in varovani kot arheološki spomenik).*

*− Stroški izvedbe gradbenega nadzora.*

Ponovno vam pojasnjujemo, da vam ne moremo zagotoviti, da je usmeritev na prijavo na sklop 1 v vašem konkretnem primeru pravilna. Vsekakor ne moremo in nismo pristojni za podajo odgovora na vaše podrobno vprašanje, ki bo v primeru oddaje vloge na razpis, v presoji ministričine strokovne komisije. Svetujemo vam, da projekt obnove krušne peči prijavite po lastni presoji. Vsi upravičeni stroški sklopa 1 so eksplicitno navedeni v besedilu razpisa. Upravičenost stroškov presoja strokovna komisija pri ocenjevanju vlog.

**4.3.2025**

## vprašanje

*Na domačiji bi obnovili del ostrešja in obnovo nadstreška, ki predstavlja kulturni spomenik. Naprošamo vas obrazec za prijavo in kaj je potrebno zraven priložiti, da bi se prijavili na razpis.*

**http://ejr.ekultura.gov.si/ejr-web**

## Vprašanje

*Pišemo v imenu Javnega zavoda XXXXX in smo v procesu prijavljanja na Javni razpis za izbor kulturnih projektov na področju nepremične kulturne dediščine, ki jih bo v letih 2025–2026 sofinancirala Republika Slovenija (JPR2-SVP-2025-26). Zanima nas, ali morajo biti potrdila za prijavo na razpis posodobljena. Trenutno imamo potrdilo o lastništvu – izpis iz lastniške knjige iz leta 2021 in dokazilo o upravljanju iz istega leta.*

*Prosimo za informacijo, ali sta ti potrdili še vedno veljavni ali moramo pridobiti novi dokazili.*

**Za prijavo morate poslati aktualna, letošnja dokazila o lastništvu in upravljanju.**

## Vprašanje

*Ali razpisni pogoji dovoljujejo poseg v zvoniku, to je menjavo nosilne konstrukcije zvonov iz sedanje železne, ki je neustrezna na leseno, iz naslova Vzdrževalna dela, alineja 4: Druga vzdrževalna dela na gradbeno-inženirskih objektih in drugih gradbenih posegih, kjer je zapisano: Vzdrževanje drugih delov objekta in njegove izboljšave.*

Presoja o dopustnosti posega v zvonik je na strani strokovne javne službe (kulturnovarstveni pogoji, soglasje), to je pristojne območne enote Zavoda za varstvo kulturne dediščine. Med upravičene stroške sklopa 1 med drugim sodijo tudi »Druga vzdrževalna dela na gradbeno-inženirskih objektih in drugih gradbenih posegih: vzdrževanje in popravilo konstrukcijskih elementov, **zamenjava posameznih konstrukcijskih elementov, ki se nadomestijo z enakimi konstrukcijskimi elementi**, vzdrževanje drugih delov objekta in njegove izboljšave.«

## Vprašanje

*Imamo še eno dodatno vprašanje glede na prijavo na sklop 1: sofinanciranje obnovitvenih del za ohranjanje varovanih sestavin nepremičnih spomenikov in njihovih delov.*

*Naš namen je prenova sanitarij za obiskovalce gradu.*

*Želimo preveriti, kateri stroški so upravičeni za to vrsto dela.*

Za Javni razpis jasno določa, da je namen in cilj ohranjanje in varovanje kulturne dediščine in razvijanje njenega potenciala.

Razpis je hkrati usmerjen v naslednje cilje:

• izboljšati dostopnost do spomenikov kot najpomembnejših delov kulturne dediščine,

• povečati zavedanje o družbenih vrednotah kulturne dediščine in dvigniti raven znanj in veščin, povezanih s kulturno dediščino,

• povečanje odpornosti kulturnih spomenikov na naravne nesreče in druge posledice podnebnih sprememb.

Predmet razpisa je sofinanciranje spomeniško-varstvenih projektov na področju ohranjanja nepremičnih spomenikov:

Upravičeni stroški so stroški obnovitvenih del za ohranjanje varovanih sestavin nepremičnih spomenikov in njihovih delov, skladno z Uredbo o razvrščanju objektov (Uradni list RS, št. 96/22), ki se razvrščajo med vzdrževalna dela in manjše rekonstrukcije.

Med upravičene stroške za SKLOP 1 NE SODIJO:

− Inštalacijska vzdrževalna dela: popravilo ali zamenjava električnih in telekomunikacijskih vodov in napeljav in strelovodne zaščite ter vodovoda, kanalizacije, strojne opreme in dimovodnih naprav, tudi popravilo ali zamenjava priključkov.

− Namestitev naprav in inštalacij v objektu, na njem in ob njem: namestitev novih naprav in z njimi povezanih napeljav za ogrevanje, hlajenje, prezračevanje, pripravo tople vode in razsvetljavo, tudi za izkoriščanje obnovljivih virov energije, namestitev novih električnih in telekomunikacijskih napeljav ter vodovoda, kanalizacije in strojne opreme za delovanje objekta, namestitev dimniških tuljav.

Prenova sanitarij vsekakor ne sodi med upravičene stroške.

## Vprašanje

*Želeli bi namreč oddati prijavo na razpis ter v prijavi vključiti dela za sanacijo Domačije Knežak 103, kulturnega spomenika državnega pomena (EŠD 9133). Prijavo na razpis bi poslali tako za sofinanciranje obnovitvenih del (Sklop 1) kot tudi sofinanciranje izvedbe konservatorsko-restavratorskih posegov (Sklop 2) in nas zanima, če je to mogoče.*

*V "Pojasnilu za prijavitelje" namreč piše: "Število vlog, ki jih predlaga posamezen prijavitelj, ni omejeno, vendar se mora vsaka vloga (projekt) nanašati izključno na en spomenik. Prijavitelj za posamezni spomenik lahko predloži le eno vlogo na sklop 1 ali eno vlogo na sklop 2.". Ali prav razumemo, da se lahko za ta isti objekt prijavimo na oba sklopa, a da morata prijavi biti ločeni oziroma oddani posebej, vsaka za svoj sklop?*

Prijava na oba sklopa ni mogoča. Ne razumete torej pravilno, saj se **prijavitelj za posamezni spomenik lahko prijavi le na en sklop (sklop 1 ali sklop 2).**

## Vprašanje

*Ko odstranimo zaščito lista v excel tabeli (Finančna konstrukcija – predloga), se izpiše, da moramo vstaviti geslo. Lahko prosim posredujete?*



Ta vrstica **(»Skupaj upravičeni stroški v letu 2025 (100%)«** ) je zaklenjena zato, ker se v njej samodejno seštevajo stroški- tako smo nastavili.

Vnašati začnite podatke šele v vrstici **»Sredstva prijavitelja**« in potem dalje **»Sredstva sofinancerjev«** ter **»Sredstva Ministrstva za kulturo«.**

Formula za seštevanje je isto nastavljena tudi v naslednjih razdelkih.

## Vprašanje

1. *Zanima me, kje dobim pogodbo ker v razpisu piše da se mora izpolnit pogodba?*
2. *Kaj pomeni dostopnost spomenika za javnost: a to zunaj ali od znotraj?*
3. *Da ima v celoti zagotovljena sredstva za izvedbo projekta....  svoj delež  financiral z kreditom kakšno potrdilo potrebno?*
4. Pogodbo prijavitelj podpiše z Ministrstvom za kulturo šele, če je uspešen na razpisu in se mu z odločbo odobrijo sredstva. Osnutek pogodbe je priložen v eJR aplikaciji in je ni potrebno ne izpolnjevati in ne podpisovati, je zgolj informativnega značaja.
5. To pomeni, da ima javnost pravico, da si ogleda spomenik.
6. V razpisu je jasno določeno, da mora imeti prijavljeni projekt zaprto finančno konstrukcijo, to pomeni, da mora imeti prijavitelj v celoti zagotovljena sredstva za izvedbo projekta, upoštevaje tudi pričakovana sredstva iz naslova tega razpisa, ki so omejena z vrednostjo iz prejšnje točke. Če kateri od drugih virov, ki jih prijavitelj v finančni konstrukciji predvideva, dejansko ne bo pridobljen, jih mora zagotoviti prijavitelj iz lastnih virov. Prijavitelj mora imeti zagotovljena sredstva v višini najmanj 50 % upravičenih stroškov predlaganih posegov.

Za to mora prijavitelj v razpisu podati izjavo, da ima zagotovljena sredstva.

V kolikor prijavitelj ne uspe realizirati projekta iz katerihkoli razlogov, lahko Ministrstvo za kulturo odstopi od pogodbe, če prijavitelj prekorači rok za dokončanje projekta oziroma ga ne izvede v celoti; v tem primeru mora prijavitelj odobrenega projekta vrniti prejeta sredstva z zakonskimi zamudnimi obrestmi od dneva prejema sredstev do končnega poplačila.

## Vprašanje

S strani Zavoda za varstvo kulturne dediščine Slovenije so nam posredovali aktualni razpis za izbor kulturnih projektov na področju nepremične kulturne dediščine za sanacije Večstanovanjskega objekta, kjer je lastništvo deljeno ½ je etažni lastnik Občina, ½ sta privat etažna lastnika.

Se lahko v tem primeru prijavimo na razpis ?

Se lahko prijavi le v deležu kjer sta privat etažna lastnika ?

 Lahko se prijavi prijavitelj, upravičenec do sredstev razpisa, je ali lastnik ali solastnik, njegov pooblaščenec ali upravljavec kulturnega spomenika z ustreznim dokazilom.

**Pri tem je potrebno priložiti naslednja DOKAZILA:**

**A) Dokazilo o lastništvu:** posebno dokazilo ni potrebno, če so podatki o lastništvu v prijavnem obrazcu identični s podatki v zemljiški knjigi. Prijavitelj v prijavnem obrazcu navede podatke o lastništvu nepremičnine. Če sprememba lastništva še ni vpisana v zemljiško knjigo, mora lastnik predložiti upravno overjeno kopijo pravnega posla (npr. kupoprodajno pogodbo).

**B) Soglasje (so)lastnikov (samo če je več solastnikov objekta**): v primeru solastništva je obvezna priloga pisno soglasje solastnikov skladno z določili Stvarnopravnega zakonika (SPZ) (Uradni list RS, št. 87/02, 91/13 in 23/20) oziroma Stanovanjskega zakona (SZ-1) (Uradni list RS, št. 69/03, 18/04 – ZVKSES, 47/06 – ZEN, 45/08 – ZVEtL, 57/08, 62/10 – ZUPJS, 56/11 – odl. US, 87/11, 40/12 – ZUJF, 14/17 – odl. US, 27/17, 59/19, 189/20 – ZFRO, 90/21, 18/23 – ZDU-1O, 77/23 – odl. US in 61/24).

**C) Dokazilo o upravljanju** (samo če je prijavitelj upravljavec oziroma upravnik): če je prijavitelj upravljavec oziroma upravnik, mora predložiti uradno dokazilo o upravljanju.

Kdo se bo prijavil na razpis, ne odloča Ministrstvo, temveč lastniki in solastniki sami.

## Vprašanje

*Zanima nas ali je pri sanaciji strehe upravičen strošek, ki je del popisa del tudi kot sledi:*

*- zamenjava žlebov*

*- toplotna izolacija podstrehe*

*- strelovod.*

**Iz besedila razpisa je razvidno, da popravilo ali zamenjava strelovodne zaščite NE sodi med upravičene stroške. Menjava žlebov in termoizolacija JE upravičen strošek.**

## Vprašanje

*Prosim za pojasnilo v zvezi s 4. poglavjem razpisa JPR2-SVP-2025-26, PREDMET JAVNEGA RAZPISA, ki določa kaj je in kaj ni predmet razpisa. Glede na zadnjo alinejo tega poglavja me zanima: ali se šteje, da je dediščina razglašena za kulturni spomenik lokalnega pomena z dnem, ko je na seji občinskega sveta sprejet Odlok o razglasitvi dediščine za kulturni spomenik lokalnega pomena in je ta datum tudi naveden v preambuli odloka o razglasitvi?*

**Začetek veljavnosti razglasitve je navedena v končnih določbah pravnega akta, s katerim se je dediščino razglasilo kulturni spomenik lokalnega pomena.**

## Vprašanje

*Vprašanje se nanaša na obvezne priloge prijavi in sicer: projekt, ki ga želimo prijaviti je dobil ustrezno kulturno varstveno soglasje za kons.-rest. poseg, pogoji pa niso bili izdani.*

*V dokumentu soglasja je navedeno: Ker je poseg investitorja sprejemljiv in kulturnovarstveni pogoji niso potrebni, je ZVKDS v skladu z desetim odstavkom 29. člena ZVKD-1 njegovo zahtevo za izdajo kulturnovarstvenih pogojev štel kot zahtevo za izdajo kulturnovarstvenega soglasja, ter na njeni podlagi izdal v izreku navedeno kulturnovarstveno soglasje.*

*Zanima me, kako naj uredimo prijavno dokumentacijo, da ne bi projekt izpadel zaradi nepriloženih kulturnovarstvenih pogojev (ki jih investitor ni prejel).*

**V prijavnem obrazcu je ta opcija upoštevana. Na zavihku »Predstavitev projekta«, kjer morate priložiti kulturnovarstvene pogoje izberite opcijo »*NE-skladno z 10. odstavkom 29. člena ZVKD-1«*, v naslednjem koraku pa priložite kulturnovarstveno soglasje.**

## Vprašanje

*Sem fizična oseba in lastnik kulturne dediščine. Zanima me, kakšen je postopek za prijavo na razpis kot pravna oseba. Torej, na razpis bi se prijavilo podjetje, katerega sem tudi lastnik, ampak kulturna dediščina je pisana pa na mene, kot fizično osebo.*

**V kolikor želite, da se namesto Vas prijavi Vaše podjetje, morate kot lastnik pooblastiti to podjetje, da Vas zastopa na tem razpisu.**

**Prijavitelj, upravičenec do sredstev razpisa, je lahko le (so)lastnik, njegov pooblaščenec ali upravljavec kulturnega spomenika z ustreznim dokazilom. DOKAZILO je *pisno pooblastilo* za zastopanje (samo če je prijavitelj pooblaščenec, ki zastopa lastnika pri pripravi/oddaji/podpisu vloge oziroma pri posameznih dejanjih).**

## Vprašanje

*Mestna občina je večinski lastnik samostana (v 70,43% deležu), solastnik je pravna oseba samostan (v 29,57% deležu - stanovanje in cerkev).*

*Prijavitelj na razpis za nujno sanacijo strehe je izključno Mestna občina. Solastnik je izdal zgolj potrebno soglasje za projekt.*

*Možen je scenarij, da bi v naslednjih letih premoženje iz pravne osebe Kapucinski samostan prešlo na pravno osebo Župnija (ne poteka še noben postopek v to smer), ker je možnost, da se pravna oseba samostan ukine. To so zgolj neka razmišljanja. V nobenem primeru pa ne bi prišlo do prodaje ampak prenos premoženja znotraj cerkve.*

*Vprašanje je: Ali je v tem primeru karkoli sporno, če se slučajno res spremeni lastnik solastniškega dela stavbe glede na to, da smo mi prijavitelj in tisti, ki se zavežemo za izvedbo in sofinanciranje glede na razpis? Ali se morda lahko v primeru menjave lastništva, če do tega pride, pridobi soglasje novega lastnika? In do zadosti potrebam MK-ja? Ali je morda rešitev, da ta delež že sedaj damo med neupravičene stroške, čeprav je to streha kulturnega spomenika?*

Navodila razpisa so popolnoma jasna. Kot ste že pravilno sami ugotovili, razpis določa**, da vsaj v petih (5) letih po koncu projekta ne bo prišlo do sprememb lastništva spomenika, oziroma da bo v primeru, če bo v petih letih po koncu projekta prišlo do prodaje ali izgube lastništva nad spomenikom iz drugih razlogov, vrnil javna sredstva, ki bodo vložena v spomenik.**

Zato je popolnoma vseeno, kako prijavitelj upravlja z deleži, ki jih pa ne morete v prijavljenem projektu uveljavljati kot upravičen ali neupravičen strošek glede na delež ampak samo kot vrsta del/stroškov, saj je **prijavitelj eden in ta odgovarja za celoten projekt**, vse stroške, saj bo v primeru uspešnosti na razpisu **pogodba sklenjena z samo enim subjektom** **in ne z vsemi solastniki.**

## Vprašanje

Nameravamo se prijaviti na JPR2-SVP-2025-26, predmet prijave bo obnova dveh kamnitih kipov, sklop 2.

Kipa sta postavljena na dveh betonskih stebrih levo in desno pred mostom na cesti, ki vodi v Sxxxxxxxe. Območje kulturnega spomenika leži na območju treh parcel, ki so v lasti treh lastnikov:

* Privat zemljišče našega občana XY
* Sklad kmetijskih zemljišč RS
* Občina, ki je potencialni vlagatelj.

Zanima nas, kdo je dejanski lastnik kipov v takšnem primeru? Ali smo kot Občina upravičeni do prijave na JR, ali moramo pridobiti soglasje ostalih dveh solastnikov? In predvsem ali obstajajo še kakšne druge evidence, ki bi definirale lastništvo kipov? Ali sploh lahko kot Občina v takem primeru vlagamo v obnovo kipov? V ZK so identični podatki.

Za prijavo na razpis je pogoj lastništvo kulturnega spomenika – kipov. Če občina ni lastnik oz. nima stavbne pravice na obeh kipih, je potem takem lastnik kipov tudi lastnik zemljišča, na katerem stojita, kar pomeni, da morate pri prijavi priložiti soglasje solastnikov.

Posegov na območju, kjer občina ni lastnica v celoti, zatorej brez soglasja solastnikov ne morete prijaviti.

## Vprašanje

*Glede razpisa me zanima v kolikšnem odstotku bodo obnove sofinancirane?*

*Če mi lahko sporočite vsaj okvirne ocene.*

Določila razpisadoločajo:

**Višina in delež sofinanciranja**

**Sklop 1: ministrstvo sofinancira posamezen odobreni projekt iz sklopa 1 do 50 % celotne vrednosti upravičenih stroškov, vendar v obeh letih skupaj največ 200.000,00 EUR.**

**Sklop 2: ministrstvo sofinancira posamezen odobreni projekt iz sklopa 2 do 50 % celotne vrednosti upravičenih stroškov, vendar v obeh letih skupaj največ 40.000,00 EUR.**

## vprašanje

*Občina se prijavlja na JPR2-SVP-2025-26, Sklop 1. Predvidena dela v projektu sodijo, v skladu z Uredbo o razvrščanju objektov (Ur. list, RS, št.96/22), med vzdrževalna dela – dela na ovoju objekta in zasteklitve (prenova zunanjega stavbnega pohištva). Glede na vrednost projekta (cca. 400.000 EUR), ki zajema prenovo stavbnega pohištva in gradbeni nadzor na dvorcu s statusom kulturnega spomenika, je potrebno izdelati DIIP. V javnem razpisu je navedeno, da mora občina imeti izdelano investicijsko dokumentacijo skladno z določili Uredbe o enotni metodologiji za pripravo in obravnavo investicijske dokumentacije na področju javnih financ. V (4.)točki 11.člena Uredbe je navedeno, da kadar investicijski program ni obvezen, je obvezna vsebina DIIP-a še Analiza stroškov in koristi. Projekt ne bo ustvarjal prihodkov, morebiti manjše letne stroške tekočega vzdrževanja. Ali je potrebno v tem primeru v DIIP prikazati tudi Analizo stroškov in koristi ali zadošča samo pojasnilo, da gre za dela v javno korist in cilj projekta ni ustvarjanje dobička?*

**Če Uredba o enotni metodologiji za pripravo in obravnavo investicijske dokumentacije na področju javnih financ v 4. točki 11.člena tako določa, potem morate v DIIP prikazati tudi Analizo stroškov in koristi.**

## vprašanje

*Na razpis se prijavljamo z vzdrževalnimi deli in obnovitvenimi deli na konstrukcijskih elementih, za katera gradbeno dovoljenje ni potrebno. V rubriki "Vrsta del" imamo pri gradbenem nadzoru možnost izbrati med DA in NE. Kaj naj v konkretnem primeru izberemo? Ali potrebujemo gradbeni nadzor, in ali je ta v primeru, da ga ne potrebujemo, upravičen strošek?*

**Če menite, da gradbeno dovoljenje ni potrebno,** potem v rubriki »Projektna dokumentacija in gradbeno dovoljenje« **izberite NE. V primeru, da gre v vašem primeru za manjša rekonstrukcijska gradbena dela,** ki niso vzdrževanje objekta in niso rekonstrukcija, so pa izboljšava ali zamenjava več posameznih konstrukcijskih elementov, s katero se ne ogroža stabilnost konstrukcije**, pa morate priložiti pisno mnenje pooblaščenega strokovnjaka s področja gradbeništva.**

Gradbeni nadzor je strokovni nadzor na gradbišču, s katerim nadzornik preveri, ali gradnja poteka v skladu s projektno dokumentacijo. Gradbeno dovoljenje je namreč izdano na podlagi te dokumentacije in vse mora potekati tako, kot je tam zapisano. **Če projekt potrebuje gradbeni nadzor, potem je storitev gradbenega nadzora upravičen strošek, sicer NE.**

## vprašanje

*Na razpis bomo prijavili obnovo fasade, za kar ne potrebujemo gradbenega dovoljenja. Kolikor razumemo iz razpisa pa potrebujemo pisno mnenje strokovnjaka s področja gradbeništva. Kaj točno naj bi mnenje vsebovalo, da za dela ni potrebno gradbeno dovoljenje ali še kaj drugega?*

*Ali zadostuje če kot enostavni grafični prikaz priložimo skico strani fasade, ki bi jo obnavljali in jo signiramo/označimo kot obseg del, ali je potrebno kaj bolj podrobnega?*

**Za projekt obnove fasade (vzdrževalna dela) NE potrebujete mnenja strokovnjaka s področja gradbeništva**, saj je to potrebno le v primerih, ko gre za manjša rekonstrukcijska gradbena dela, ki niso vzdrževanje objekta in niso rekonstrukcija, so pa izboljšava ali zamenjava več posameznih konstrukcijskih elementov, s katero se ne ogroža stabilnost konstrukcije.

**Morate pa priložiti grafični prikaz oziroma opis predlaganih posegov**. **Zadostuje** skica strani fasade, na kateri označite obseg del.

## Vprašanje

*Ali je omejitev vrednosti zaprošenih upravičenih stroškov v višini 200.000 € vezana na posameznega prijavitelja, ali pa se ta omejitev nanaša na posamezno vlogo oziroma spomenik, ki je predmet razpisa. Namreč, oddali bomo dve vlogi za dva ločena objekta, pri čemer je vsak od njiju imenovan za spomenik lokalnega pomena. Po naši interpretaciji se omejitev pridobljenih sredstev nanaša na posamezno vlogo in spomenik. Prosimo za potrditev pravilnosti naše interpretacije.*

**Pravilno razumete.** **Omejitev se nanaša na posamezno vlogo oziroma spomenik.** Ministrstvo sofinancira **posamezen odobreni projekt** iz sklopa 1 do 50 % celotne vrednosti upravičenih stroškov, vendar v obeh letih skupaj največ 200.000,00 EUR ter posamezen odobreni projekt iz sklopa 2 do 50 % celotne vrednosti upravičenih stroškov, vendar v obeh letih skupaj največ 40.000,00 EUR.

Število vlog, ki jih predlaga posamezen prijavitelj, ni omejeno, **vendar se mora vsaka vloga (projekt) nanašati izključno na en spomenik**.

## Vprašanje

*Ali lahko posamezen del projekta, ki smo ga prijavili že na Javni razpis za izbor operacij »Trajnostne obnove in oživljanja kulturnih spomenikov v lasti občin ter vključevanje kulturnih doživetij v slovenski turizem – kohezijska regija vzhodna Slovenija (JR-EKP-KS 2025-28) prijavimo tudi na predmetni javni razpis JPR2-SVP-2025-26? Izbor upravičencev za JR-EKP-KS 2025-28 namreč še ni znan. V kolikor bomo sklenili pogodbo po Javnem razpisu JR-EKP-KS 2025-28 bomo seveda odstopili od prijave na predmetnem javnem razpisu.*

**Lahko kandidirate s prijavo tudi na tem razpisu**, v kolikor izpolnjujete pogoje razpisa, pri čemer seveda v nadaljevanju morate paziti na upoštevanje načela, **da pri sklepanju pogodb ne sme priti do dvojnega financiranja ali nenamenske porabe sredstev.**

## Vprašanje

*Ne vem pa, če potrebujemo pisno mnenje pooblaščenega strokovnjaka s področja gradbeništva - ne nameravamo zamenjati več posameznih konstrukcijskih elementov, nameravamo pa jih izboljšati (z injektiranjem sten, vstavljanje jeklenih elementov ipd.). Ali v tem primeru potrebujemo pisno mnenje in kakšno naj to mnenje bo - kaj naj zajema?*

*Imamo že mnenje o gradbeno-konstrukcijskem stanju objekta, ki ga je pripravil pooblaščen strokovnjak za gradbeništvo, in v katerem predlaga posege, a smo to mnenje priložili k rubriki "Opis ogroženosti spomenika zaradi človekovih ali drugih zunanjih vplivov", kjer je možno priložiti mnenje pooblaščenega strokovnjaka s področja gradbeništva ali npr. mnenje restavratorja oz. konservatorja.*

**Pooblaščeni strokovnjak s področja gradbeništva pisno potrdi ustreznost del prijavljenega projekta, ki se po gradbeni zakonodaji smatrajo kot manjša rekonstrukcija.**

## Vprašanje

*Potrebovali bi eno informacijo. Radi bi se prijavili na razpis »Javni razpis za izbor kulturnih projektov na področju nepremične kulturne dediščine, ki jih bo v letih 2025−2026 sofinancirala Republika Slovenija«. Kot pogoj v 7. točki navajate konservatorski načrt.*

*Zanima me, ali je pogoj za pristopanje k razpisu posodobljen konservatorski načrt, ali pa je lahko načrt starejši in se lahko sklicujemo na starega z novim popisom?*

**Potrebujete nov, posodobljen konservatorski načrt.**

## vprašanje

*Zanima me ali je pri oddaji vloge na razpis iz naslova, obvezna priloga tudi DIIP in sklep o sprejetju (za občine)? DIIP imamo sicer že izdelan in sprejet, vendar ni usklajen in je potreben novelacije. V vsakem primeru pa ga bo treba novelirati ponovno, ko bo izbrana izvajalec in znana točna vrednost investicije.*

**Da, DIIP in sklep sta obvezna priloga pri prijavi na razpis.**

Projekt mora biti uvrščen v veljavni načrt razvojnih programov (NRP) občine (tretji del aktualnega proračuna občine). Naziv projekta in viri financiranja morajo biti v investicijskem dokumentu, vlogi in proračunu (NRP) identični. Če naziv in/ali viri niso identični, mora prijavitelj **priložiti izjavo, da bo do prvega zahtevka za izplačilo uskladil NRP**.